SKRIFTLIG FORESPØRGSEL E-1024/01

af Richard Corbett (PSE) til Kommissionen

(30. marts 2001)

Om: Anvendelse af Seveso II-direktivet

Er Kommissionen klar over, at der findes betydelige forskelle i anvendelsen af medlemsstaternes Seveso II-direktiv? Er den klar over, at det påstås, at dette direktiv håndhæves meget strengere i nogle medlemsstater end i andre? Er den enig heri? I bekræftende fald, hvilke beviser har den for at bekræfte sin holdning?

Svar afgivet på Kommissionens vegne af Margot Wallström

(29. maj 2001)

Kommissionen har hverken modtaget objektive oplysninger eller påstande om betydelige forskelle i medlemsstaternes anvendelse og håndhævelse af Seveso II-direktivet.

Af nedenanførte årsager er det sandsynligvis for tidligt på nuværende tidspunkt at fokusere på mulige forskelle i anvendelsen af Seveso II-lovgivningen (Rådets direktiv 96/82/EF af 9. december 1996 om kontrol med risikoen for større uheld med farlige stoffer(1)). Alle medlemsstater har endnu ikke gennemført direktivet fuldstændigt, og i flere henseender opfylder den indberettede lovgivning ikke direktivets krav.

Kommissionen, der er EF-traktatens vogter, skal drage omsorg for gennemførelsen af de i EF-traktaten indeholdte bestemmelser og af de bestemmelser, som med hjemmel i denne træffes af institutionerne (EF-traktatens artikel 211 (tidl. artikel 155).

Kommissionen forfølger derfor alle tilfælde, hvor medlemsstaterne ikke

- meddeler, at den har gennemført Fællesskabets direktiver til fristen (manglende meddelelse)

- gennemfører Fællesskabets direktiver korrekt eller fuldstændigt i national lovgivning (manglende overensstemmelse), og

- anvender Fællesskabets lovgivning (direktiver, forordninger osv.) som krævet (forkert anvendelse).

Kommissionen har indledt overtrædelsesprocedure mod alle medlemsstater, som ikke i 1999 meddelte, at de havde gennemført Seveso II-direktivet fuldstændigt. For indeværende er seks procedurer af denne art stadig uafsluttede på grund af, at de pågældende medlemsstater stadig ikke har vedtaget den nødvendige nationale lovgivning (fem er indbragt for Domstolen, en har modtaget en begrundet udtalelse).

Desuden har Kommissionen vurderet, om de bestemmelser, som medlemsstaterne har indberettet, er i overensstemmelse med kravene, og har fremsendt skrivelser med krav om supplerende oplysninger til de medlemsstater, hvor Kommissionen nærer tvivl om, at de har gennemført direktivet korrekt i national lovgivning. Desuden gennemføres der en teknisk analyse af gennemførelsen af bilag I i al national lovgivning. På grundlag af disse resultater (svar fra medlemsstaterne og den tekniske evaluering af gennemførelsen af bilag I) er det yderst sandsynligt, at Kommissionen indleder procedurer for manglende national gennemførelse af Seveso II-direktivet.

Med hensyn til den tredje type af overtrædelser forkert anvendelse er det på indeværende tidspunkt for tidligt at vurdere medlemsstaternes anvendelse, da en tredjedel af endnu ikke har gennemført direktivet, og i mange tilfælde forekommer gennemførelsen heller ikke at være tilfredsstillende. Generelt er den primære kilde til information om forkert anvendelse af Fællesskabets lovgivning klager fra Europas borgere og ikke-statslige organisationer (NGO'er). Desuden undersøger Kommissionen, hvor dette er hensigtsmæssigt, normalt bestemte vigtige aspekter af anvendelsen af et direktiv. Kommissionen kan f.eks. vurdere anvendelsen af Seveso II-direktivet eller visse af dets aspekter i form af en gennemgang og test af eksterne nødplaner, planlægning af arealanvendelse, oplysningspligt og tilsynssystem, når den har vurderet, om lovgivningen stemmer overens med kravene, og der er truffet de relevante foranstaltninger.

(1) EFT L 10 af 14.1.1997.